Vermeende veediewe in Noordwes aangekeerDie polisie het ‘n wenk opgevolg wat tot die inhegtenisnemings gelei het. (Argieffoto: Maroela Media) Twee vermeende veediewe verskyn na verwagting Maandag in die landdroshof op Groot-Marico nadat hulle die naweek betrap is waar hulle glo van die gesteelde vee verkoop. Lt.kol. Amanda Funani, polisiewoordvoerder, sê die twee – onderskeidelik 23 en 48 jaar oud – is Vrydag in die vroeë oggendure aangekeer nadat hulle naby Pella in die besit van die gesteelde vee gevind is. Die polisie het toegeslaan ná ŉ wenk dat die twee glo die diere probeer smous. Hulle het die polisie ook na ŉ plaas geneem waar 11 Bonsmara-kalwers met ŉ waarde van sowat R90 000 in ŉ kraal gevind is. “Die voorlopige ondersoek dui daarop dat die kalwers vermoedelik Donderdagaand op ŉ plaas in die Groot-Marico-omgewing gesteel is,” sê Funani. Die twee staan tereg op ŉ aanklag van veediefstal.